Hulle is in ekstase wanneer die ark arriveer. Die Filistyne raak paniekbevange oor die teenwoordigheid van die ark. Die Filistyne, wat bewus was van die wonderdade van Israel se God, sê: God het in die kamp gekom... Dis klaar met ons! Weer vind ’n geveg plaas, en die Filistyne verpletter Israel weer eens. Die Israeliete was niks beter daaraan toe as die Filistyne nie. Net soos hul vyand, het hulle geglo God is in die ark. Die Here bewys hulle verkeerd sodat hulle moet besef dat Hy altyd oral teenwoordig is. Hy was ook daar toe hulle die eerste keer verpletter is.
Wees verseker dat die almagtige, alomteenwoordige God nie bereid is om so deur mense behandel te word nie. Hy is nie en wil nie ’n noodgod wees nie. Hy wil nie net soms vir ons nuttig wees nie. Vandag kan dalk ’n dag vol uitdagings wees. As jy glo dat God net soos gister by jou is, sal jy weet waar jou uitkoms lê. Wees veral verseker dat Hy altyd by jou is, al het jy dalk in die verlede nie daarmee rekening gehou nie.